PATVIRTINTA

Garliavos Adomo Mitkaus pagrindinės

mokyklos direktorės įsakymu

2024-10-28 d. Nr. V1-161

**GARLIAVOS ADOMO MITKAUS PAGRINDINĖS MOKYKLOS MOKINIŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Garliavos Adomo Mitkaus pagrindinės mokyklos mokinių lankomumo užtikrinimo tvarkos aprašas (toliau – Tvarkos aprašas) parengtas vadovaujantis švietimo, mokslo ir sporto ministro 2023 m. rugpjūčio 29 d. įsakymu Nr. V-1112 „Dėl mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašo patvirtinimo“.

2. Tvarkos aprašas nustato mokinių, besimokančių pagal pradinio ir pagrindinio ugdymo programas, praleistų mokymosi dienų ir (ar) pamokų pateisinimo galimybes, informavimo apie neatvykimą į mokyklą laiką ir būdus, mokyklos veiksmus užtikrinant punktualų ir reguliarų mokyklos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Mokyklos nelankymas Tvarkos apraše suprantamas kaip mokinio neatvykimas į mokyklą, nedalyvavimas pamokoje (ar jos dalyje), kuri privaloma pagal mokyklos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į mokyklą, nedalyvavimas pamokoje (ar jos dalyje) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai);

5.1.2. mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamos, jei yra išrašas iš e-sveikatos, kad buvo kreiptasi į asmens sveikatos priežiūros įstaigą. Išrašą tėvai atsiunčia arba kitu su klasės vadovu sutartu būdu perduoda savo vaiko klasės vadovui;

5.2. kitų svarbių asmeninių priežasčių, mokinio tėvų (globėjų, rūpintojų) prašymu gali būti pateisinamos ne daugiau nei 3 mokymosi dienos per pusmetį. Klasės vadovas gali pateisinti ir daugiau mokymosi dienų, jei yra objektyvios ir pagrįstos priežastys (tėvams pateikus klasės vadovui pagrindžiančių tai dokumentų kopijas). Tėvų prašymu, nurodžius svarbias asmenines priežastis, klasės vadovas gali pateisinti pavienes pamokas, bet ne daugiau kaip 7 pamokas per pusmetį;

5.3. nepalankių oro sąlygų, įvykių, susijusių su visuomeniniu, mokykliniu ar kitu transportu, kuriuo mokinys vyksta į mokyklą, eismo sutrikimų ar kitų nenugalimos jėgos (*force majeure*) aplinkybių;

5.4. mokinio dalyvavimo sporto varžybose, olimpiadoje ir/ar kitame ugdomajame renginyje (toliau – renginys), kuris organizuojamas mokyklos, kurioje mokosi, arba kitų institucijų ar įstaigų. Jei renginį organizuoja ne mokykla, kurioje mokosi, o kita institucija ar įstaiga, mokinio tėvai (globėjai, rūpintojai), dėl dalyvavimo renginyje klasės vadovui turi pateikti prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo;

5.5. mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.), mokinio tėvams (globėjams, rūpintojams) pranešus klasės vadovui dėl tokio poreikio;

5.6. dėl atsiradusių sveikatos sutrikimų mokiniui esant mokykloje (pamokų tvarkaraštyje nustatytu laikotarpiu).

6. Mokinio praleistas pamokas pateisina klasės vadovas TAMO dienyne ne rečiau kaip kartą per mėnesį.

7. Mokinio tėvai (globėjai, rūpintojai) raštu pateisina savo vaiko praleistas pamokas ar mokymosi dienas, bet ne vėliau kaip kitą dieną mokiniui atėjus į mokyklą: pateikdami popierinį ar elektroninį dokumentą, parašydami e. laišką TAMO dienyne arba kitomis su klasės vadovu sutartomis priemonėmis.

**III SKYRIUS**

**INFORMAVIMAS APIE NEATVYKIMĄ Į MOKYKLĄ**

8. Mokinio tėvai (globėjai, rūpintojai) veikdami išimtinai geriausiais vaiko interesais:

8.1. laišku TAMO dienyne arba kitomis su klasės vadovu sutartomis priemonėmis, bet ne vėliau kaip iki tos dienos pamokų pradžios, kurią mokinys negali atvykti į mokyklą ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, praneša klasės vadovui apie neatvykimo į mokyklą ar nedalyvavimo pamokoje priežastis;

8.2. klasės vadovui praneša, kad dėl vaiko ligos buvo kreiptasi į asmens sveikatos priežiūros įstaigą, jei mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.

9. Mokykla:

9.1. fiksuoja mokinio neatvykimą į mokyklą pirmos pamokos metu sužymint lankomumą mokyklos budėtojai;

9.2. dėstantys mokytojai fiksuoja mokinio nebuvimą pamokoje iki pamokos pabaigos mokyklos TAMO dienyne;

9.3. klasės vadovas telefonu arba įrašu TAMO dienyne tą pačią dieną informuoja mokinio tėvus (globėjus, rūpintojus) apie jų vaiko neatvykimą į mokyklą ar nedalyvavimą pamokoje, jei tėvai (globėjai, rūpintojai) apie tai jam nepraneša patys. Nesant klasės vadovo, tėvus informuoja socialinis pedagogas.

9.4. klasės vadovas telefonu arba įrašu TAMO dienyne tą pačią dieną informuoja mokinio tėvus (globėjus, rūpintojus) apie jų vaiko savavališką pasišalinimą iš pamokos ar dalies pamokų, be pateisinamos priežasties. Nesant klasės vadovo, tėvus informuoja socialinis pedagogas.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

10. Mokinių pamokų lankymą stebi klasės vadovas, socialinis pedagogas, mokyklos administracija.

11. Klasės vadovas iki mėnesio 10 d. pristato socialiniam pedagogui savo klasės praėjusio mėnesio lankomumo ataskaitą su prisegtais išrašais iš gydymo įstaigos bei raštu įrašytomis lankomumo problemomis (jei jos kyla) ir jau įvykdytomis priemonėmis iškilusioms problemoms spręsti.

12. Jei mokinys pažeidžia pareigą punktualiai ir reguliariai lankyti mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų ir per kalendorinį mėnesį mokinys praleidžia daugiau mokymosi dienų, nei numatyta Tvarkos aprašo 5.1.1 ir 5.2 papunkčiuose, arba nėra tėvų informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti mokyklos (pamokų), klasės vadovas įspėja mokinį ir mokinio tėvus (globėjus, rūpintojus) bei juos informuoja apie nustatytus galimus mokyklos veiksmus (kreipimąsi į mokyklos VGK, kreipimąsi į savivaldybės tarpinstitucinio bendradarbiavimo koordinatorių, kreipimąsi į savivaldybę dėl vaiko minimalios priežiūros priemonių skyrimą), jei mokinys einamųjų mokslo metų metu pakartotinai pažeis šią mokinio pareigą.

13. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio mokyklos nelankymo klausimas gali būti teikiamas nagrinėti mokyklos Vaiko gerovės komisijoje.

14. Jei mokinys po jo mokyklos nelankymo klausimų nagrinėjimo mokyklos Vaiko gerovės komisijoje ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti mokyklą, be pateisinamos priežasties nepraleisti pamokų ir kitų privalomų ugdymo proceso užsiėmimų – mokyklos vadovas Vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

15. Jei mokinys nelankė mokyklos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, mokykla, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

16. Mokinių mokyklos lankomumo užtikrinimo tvarką tvirtina mokyklos vadovas, suderinęs su mokyklos taryba.

17. Mokinių mokyklos lankomumo užtikrinimo tvarka skelbiama viešai mokyklos interneto svetainėje.

18. Su mokinių mokyklos lankomumo užtikrinimo tvarka klasių vadovai supažindina mokinius, mokinių tėvus (globėjus, rūpintojus) mokslo metų pradžioje.

19. Mokyklos vadovas mokytojus, švietimo pagalbos specialistus, kitus už mokinių lankomumo užtikrinimą mokykloje atsakingus asmenis supažindina Mokytojų tarybos posėdyje.

20. Tėvų (globėjų, rūpintojų) pateikti išrašai iš e sveikatos dėl mokinių praleistų mokymosi dienų pateisinimo saugomi vienerius mokslo metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_